แบบ  ปอ. ๑
หนังสือรับรองการประเมินผลการควบคุมภายใน
(ตามระเบียบฯ  ข้อ ๖)

แบบที่  ๒  กรณีพบจุดอ่อนที่มีนัยสำคัญ
เรียน  ผู้อำนวยการสำนักตรวจเงินจังหวัดนครศรีธรรมราช/ผู้ว่าราชการจังหวัดนครศรีธรรมราช/
        นายอำเภอนบพิตำ/อธิบดีกรมส่งเสริมการปกครองท้องถิ่น


การประเมินการควบคุมภายในของ  องค์การบริหารส่วนตำบลกะหรอ            สำหรับงวดตั้งแต่วันที่ ๑ ตุลาคม พ.ศ. ๒๕๕๘ ถึงวันที่  ๓๐  กันยายน  พ.ศ.  ๒๕๕๙  ได้ดำเนินการตามแนวทางการติดตามประเมินผลการควบคุมภายในของคณะกรรมการตรวจเงินแผ่นดิน  ซึ่งกำหนดอยู่ในเอกสารคำแนะนำ  :  การจัดทำรายงานการควบคุมภายใน  ตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน  พ.ศ.  ๒๕๔๔  
ข้อ ๖  ระบบการควบคุมภายในของ องค์การบริหารส่วนตำบลกะหรอ  ได้จัดให้มีขึ้นตามที่กำหนดในระเบียบ  คณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน  พ.ศ.  ๒๕๔๔  โดยมีวัตถุประสงค์เพื่อสร้างความมั่นใจอย่างสมเหตุสมผลว่าการดำเนินงานขององค์การบริหารส่วนตำบลกะหรอ  จะบรรลุวัตถุประสงค์ของการควบคุมภายในด้านประสิทธิผลและประสิทธิภาพของการดำเนินงานและการใช้ทรัพยากร  ซึ่งรวมถึงการดูแลรักษาทรัพย์สิน  การป้องกันหรือลดความผิดพลาด  ความเสียหาย  การรั่วไหล  การสิ้นเปลืองหรือการทุจริต  ด้านความเชื่อถือได้ของรายงานทางการเงินและการดำเนินงาน และด้านการปฏิบัติตามกฎหมาย  ระเบียบ ข้อบังคับ  มติคณะรัฐมนตรี  และนโยบาย  ซึ่งรวมถึงระเบียบปฏิบัติของฝ่ายบริหาร


แนวคิดของการสร้างความมั่นใจอย่างสมเหตุสมผลรวมถึงความมั่นใจจะได้รับผลอย่างคุ้มค่าตามต้นทุน  ที่ใช้โดยระบบการควบคุมภายในดังกล่าวได้ประมาณการและใช้ดุลยพินิจในการประเมินประโยชน์ที่จะได้รับจากการมีระบบการควบคุมภายในกับค่าใช้จ่ายของระบบฯ  ทั้งนี้ ค่าใช้จ่ายไม่ควรเกินประโยชน์ที่จะได้รับซึ่งรวมถึงการลดความเสี่ยงที่ทำให้หน่วยงานไม่บรรลุวัตถุประสงค์ที่กำหนด  นอกจากนี้อาจเกิดข้อผิดพลาดหรือความเสียหายและความผิดปกติที่ไม่อาจสืบทราบได้ เนื่องจากมีข้อจำกัดที่แฝงอยู่ในการควบคุมภายใน  ซึ่งรวมถึงโอกาสของการหลีกเลี่ยงหรือละเลยการควบคุม  รวมทั้งข้อจำกัดด้านทรัพยากร ด้านกฎหมาย  หรือเกี่ยวกับกฎระเบียบของทางราชการ  อีกทั้งประสิทธิผลของการควบคุมอาจเปลี่ยนแปลงไปตามเวลาเนื่องจากสถานการณ์และสภาพแวดล้อมเปลี่ยนแปลงไป


ผลการประเมิน พบว่า การควบคุมภายในของ องค์การบริหารส่วนตำบลกะหรอ  สำหรับงวดตั้งแต่วันที่ ๑ เดือนตุลาคม พ.ศ. ๒๕๕๘ ถึงวันที่ ๓๐ กันยายน ๒๕๕๙  เป็นไปตามมาตรฐานการควบคุมภายในที่คณะกรรมการตรวจเงินแผ่นดินกำหนดมีความเพียงพอและบรรลุวัตถุประสงค์ของการควบคุมภายในตามที่กล่าวในวรรคแรกภายใต้ข้อจำกัดตามวรรคสอง  อย่างไรก็ตามยังคงมีจุดอ่อนที่มีนัยสำคัญ  ดังนี้


สำนักงานปลัดฯ   ผลการประเมิน พบว่า มีความเสี่ยงที่ต้องจัดการบริหารความเสี่ยงหรือกำหนดแผนการปรับปรุงระบบควบคุมภายใน ๖ ภารกิจ


๑.  การปฏิบัติงานกฎหมายและคดี  มีการควบคุมไม่เพียงพอ มีจุดอ่อนหรือความเสี่ยงอยู่ คือ ในปัจจุบันองค์การบริหารส่วนตำบลได้รับการถ่ายโอนภารกิจหลายภารกิจเพิ่มขึ้น การออกข้อบัญญัติตำบลไม่ครอบคลุมทุกภารกิจตามอำนาจหน้าที่ที่ได้รับการถ่ายโอน 


๒. การปฏิบัติงานกิจกรรมการปกป้องเทิดทูนสถาบันพระมหากษัตริย์ มีการควบคุมไม่เพียงพอ มีจุดอ่อนหรือความเสี่ยงคือ ปีงบประมาณ ๒๕๕๙ มีการดำเนินโครงการ/กิจกรรมเฉลิมพระเกียรติ์ ประชาชนยังให้ความร่วมมือและมีส่วนร่วมน้อย 


๓. การปฏิบัติงานกิจกรรมการป้องกันและแก้ไขปัญหายาเสพติด มีการควบคุมไม่เพียงพอ มีจุดอ่อนความเสี่ยง คือ เนื่องจากพื้นที่ตำบลกะหรอยังมีผู้ติดยาเสพติดอยู่ ถึงแม้จะมีโครงการป้องกันและแก้ไขปัญหายาเสพติดซึ่งเป็นนโยบายรัฐบาล และในปี ๒๕๕๙ อบต.มีการดำเนินโครงการที่ป้องกันและแก้ไขปัญหายาเสพติด คือ    จัดโครงการ “ป้องกันและแก้ไขปัญหายาเสพติด”  และจัดโครงการ “แข่งขันกีฬากะหรอเกมส์ ต้านยาเสพติด” ขึ้น  เพื่อให้เด็กและเยาวชนได้ใช้เวลาว่างให้เกิดประโยชน์ ห่างไกลจากยาเสพติด และ จัดโครงการ “อบรมเด็กและเยาวชน” โดยฝึกอบรมเด็กและเยาวชนให้ได้รับความรู้เกี่ยวกับโทษและพิษภัยของยาเสพติด เพื่อให้เด็กและเยาวชนห่างไกลยาเสพติด ผลการดำเนินการสามารถลดปัญหายาเสพติดกับเด็ก เยาวชนในหมู่บ้านได้พอสมควร จึงทำให้ตำบลกะหรอมีปัญหายาเสพติดลดลงแต่ยังไม่หมดสิ้นไปได้


๔. การปฏิบัติงานกิจกรรมช่วยเหลือผู้ประสบภัย มีการควบคุมไม่เพียงพอ มีจุดอ่อนหรือความเสี่ยงอยู่ อบต.มีงบประมาณไม่เพียงพอในการจัดซื้อวัสดุ อุปกรณ์เครื่องมือและอุปกรณ์ในการช่วยเหลือผู้ประสบภัย


๕. การปฏิบัติงานกิจกรรมการป้องกันและควบคุมโรคติดต่อ (ไข้เลือดออก) มีการควบคุมไม่เพียงพอ มีจุดอ่อนหรือความเสี่ยงอยู่ คือ ในปีงบประมาณ ๒๕๕๙ ในพื้นที่ตำบลกะหรอยังมีประชาชนที่ยังเจ็บป่วยจากโรคไข้เลือดออกอยู่อย่างต่อเนื่อง ถึงแม้ว่า อบต.จะมีการดำเนินโครงการรณรงค์ ควบคุมและป้องกันโรคไข้เลือดออก โดยออกให้บริการฉีดพ่นหมอกควันในทุกหมู่บ้าน ตราบใดที่ประชาชนไม่ให้ความสำคัญและขาดจิตสำนึกในการกำจัดลูกน้ำยุงลายในบริเวณบ้านเรือน ปัญหาโรคติดต่อ(ไข้เลือดออก) ก็จะยังคงเป็นปัญหาอยู่ต่อไป


๖. การปฏิบัติงานส่งเสริมการศึกษา ศาสนาและวัฒนธรรม มีการควบคุมไม่เพียงพอ มีจุดอ่อนหรือความเสี่ยงอยู่ คือ อาคารสถานที่จัดการศึกษาระดับปฐมวัยที่ได้มาตรฐาน ยังมีไม่เพียงพอกับจำนวนเด็กเล็กที่มีอยู่ในศูนย์พัฒนาเด็กเล็ก ซึ่งในปีงบประมาณ ๒๕๕๘ อบต.ได้รับงบประมาณจากกรมส่งเสริมการปกครองท้องถิ่น ในการก่อสร้างอาคารศูนย์พัฒนาเด็กเล็ก จำนวน ๑ หลัง และ อบต.ได้ดำเนินการเสนอโครงการขอรับการสนับสนุนงบประมาณก่อสร้างศูนย์พัฒนาเด็กเล็กจากกรมส่งเสริมการปกครองท้องถิ่นเพิ่มในปีงบประมาณต่อไป


๗. งานนโยบายและแผน  ซึ่งเป็นความเสี่ยงที่เกิดขึ้นในปีงบประมาณ พ.ศ.๒๕๕๘ และในปีงบประมาณ พ.ศ.๒๕๕๙ ได้มีการบริหารความเสี่ยง คือ การจัดทำแผนพัฒนาสามปี พบว่าโครงการที่บรรจุในแผนพัฒนาของ อบต.มีจำนวนมากเมื่อเปรียบเทียบกับงบประมาณและจำนวนโครงการที่จะมาตั้งเป็นงบประมาณรายจ่ายประจำปี ทำให้ประสิทธิภาพในการบรรลุผลสำเร็จของแผนพัฒนาสามปีน้อยลง


กองคลัง  ผลการประเมิน  พบว่า มีความเสี่ยงที่ต้องจัดการบริหารความเสี่ยงหรือกำหนดแผนการปรับปรุงระบบควบคุมภายใน ๑ ภารกิจ คือ งานพัฒนาและจัดเก็บรายได้  ใน ๒ กิจกรรม คือ  


๑.  กิจกรรมการจัดเก็บภาษีบำรุงท้องที่   และ


๒. กิจกรรมการจัดเก็บค่าน้ำประปา 


ซึ่งทั้ง ๒ กิจกรรมควรมีการควบคุมอย่างต่อเนื่อง เพื่อให้สามารถปฏิบัติงานให้บรรลุวัตถุประสงค์ได้ คือ 


(๑) เผยแพร่และประชาสัมพันธ์การชำระภาษีและการดำเนินงานของระบบประปาที่ อบต.รับผิดชอบให้ประชาชนเข้าใจบทบาทและหน้าที่ เช่น หอกระจายข่าวประจำหมู่บ้าน การประชุมประชาคมหมู่บ้าน



(๒) การออกหนังสือเตือนการค้างชำระภาษีและค่าน้ำประปาอย่างต่อเนื่อง



(๓) จัดทำแผนการจัดเก็บค่าน้ำประปาเป็นรายเดือน เพื่อไปจัดเก็บในหมู่บ้านโดยตรง 
กองช่าง  ผลการประเมิน พบว่า มีความเสี่ยงที่ต้องจัดการบริหารความเสี่ยงหรือกำหนดแผนการปรับปรุงระบบควบคุมภายใน


๑.  กิจกรรมการควบคุมงานก่อสร้าง ยังคงมีจุดอ่อน เนื่องจากกองช่าง บุคลากรมีเพียงหนึ่งคน   คือนายช่างโยธา ตามภารกิจงาน บุคลากรผู้ปฏิบัติงานมีไม่เพียงพอกับงานที่ต้องปฏิบัติ จึงได้กำหนดวิธีการติดตามผลและจัดทำแผนการปรับปรุงต่อไป
๒. งานสาธารณูปโภค กิจการประปา เจ้าหน้าที่ผู้ปฏิบัติงานด้านนี้มีเพียง ๒ คน แต่จำนวนประปาที่ต้องรับผิดชอบมีมาก และปัญหาเกี่ยวกับระบบประปาในแต่ละวันมีมาก และเจ้าหน้าที่ผู้ปฏิบัติงานยังขาดความชำนาญในการปฏิบัติงาน  ดังนั้นกองช่างจึงได้กำหนดวิธีการติดตามผลและจัดทำแผนการปรับปรุงต่อไป






ชื่อผู้รายงาน       มนัสพงค์   สุทธิเดช







        (นายมนัสพงค์   สุทธิเดช)







           นายกองค์การบริหารส่วนตำบลกะหรอ






              วันที่  ๒๘    ตุลาคม  พ.ศ. ๒๕๕๙
